en en ceb en en de cy cy cy cy cy cy cy de cy cy cy cy cy cy cy cy cy cy cy cy cy cy cy en cy cy cy cy cy cy cy cy en en cy cy cy cy cy cy cy es cy cy cy de cy en de cy nl de cy cy cy cy en en cy en cy cy de cy es cy en en br ja en en en en en
Cardiff & Vale Integrated Family Support Team
Tîm Integredig Cymorth i Deuluoedd Caerdydd a'r Fro
Mae'r cynllun, a sefydlwyd yn 2010 fel partneriaeth rhwng Cyngor Caerdydd, Bro Morgannwg a'r Bwrdd Iechyd Lleol, yn cael ei ariannu gan Llywodraeth Cymru.
Rydyn ni'n helpu rhai o'r teuluoedd mwyaf agored i niwed yng Nghaerdydd a Bro Morgannwg drwy eu cefnogi i aros gyda'i gilydd drwy eu galluogi i gymryd camau cadarnhaol i wella eu bywydau. Trwy raglenni ymroddedig fel CRAFT mae'r tîm proffesiynol yn gweithio gyda theuluoedd i gydnabod y newidiadau sydd eu hangen arnynt i gymryd rheolaeth o'u bywydau unwaith eto.
Bydd y wefan hon yn eich helpu i ddeall ein gwasanaeth ac yn dangos i chi sut y gallwch gael rhagor o wybodaeth o ran manteisio ar ein gwasanaethau.
Y Tîm Integredig Cymorth i Deuluoedd - Gwybodaeth i Deuluoedd  (80kb Pdf)
Y Tîm Integredig Cymorth i Deuluoedd - Gwybodaeth i Weithwyr Proffesiynol (145kb pdf)
Yr hyn a ddywed ein Defnyddwyr Gwasanaeth
"Pe baech yn clonio'r Therapydd dyna fyddai gwasanaeth a gofal o'r radd flaenaf."
Tad ar y ffurflen gwerthuso'r gwasanaeth.
"Mae wedi fy atgoffa i o bwy ydw i - heb y gwasanaeth ni fyddwn i lle ydw i heddiw."
Mam ar y ffurflen gwerthuso'r gwasanaeth.
"Mae amser ac ymdrech y therapydd wedi unioni llawer o'r problemau .... Rwy'n llawer llai dibynnol ar eraill ... Rwyf wedi cyflawni gymaint."
Mam mewn llythyr i'r gwasanaeth.
"Roedd y Therapydd yn dda am wrando arnon ni .... mae ein perthynas nawr yn llawer cryfach a bydden i'n argymell y gwasanaeth i unrhyw un yn fy sefyllfa i."
Rhieni mewn cyfarfod grŵp craidd.
"rydyn ni'n gwybod yr hyn a ddisgwylir gennym, fe wnaeth y therapydd esbonio'r peth yn dda iawn."
Rhieni mewn cyfarfod grŵp craidd
"Mae'r gwasanaeth wedi fy helpu i fod y person yr ydw i eisiau bod, nid y person ydw i, ar gyffuriau, yn anobeithiol, wedi colli fy mhlant a phopeth ..... Rwy'n meddwl fod y gwasanaeth yn grêt."
Mam ar y ffurflen gwerthuso'r gwasanaeth.
Rydyn ni'n gweithio gyda theuluoedd trwy atgyfeiriadau gan y Gwasanaethau Cymdeithasol lle bo plentyn wedi'i effeithio, neu'n uniongyrchol a theuluoedd sydd eisiau cael help a chymorth i rywun sy'n annwyl iddynt trwy ein Rhaglen CRAFT.
Ein nod yw helpu teuluoedd i greu lle diogel a chefnogol i blant, lle mae rhieni a gofalwyr yn blaenoriaethu anghenion y plant ac yn canolbwyntio ar fywyd y teulu a'u cyfrifoldebau fel rhiant.
Sut yr ydym ni'n gweithio gyda theuluoedd i wneud hyn:
Gyda'n gilydd byddwn yn edrych ar y cryfderau a'r adnoddau sydd gennych chi a'ch teulu'n barod. Mae'n bwysig ein bod ni'n clywed am y pethau da yn ogystal a'r pethau sydd o bosib yn achosi anawsterau i chi.
Byddwn yn gofyn i chi a'ch teulu pa newidiadau yr ydych chi'n teimlo sydd angen i chi eu gwneud. Rydyn ni'n eich helpu i feddwl beth yw'r newidiadau hyn, a sut i'w gwneud. Rydyn ni hefyd yn eich helpu i feddwl am strategaethau newydd neu ymarfer sgiliau newydd a all fod o gymorth.
Rydyn ni'n gweithio'n hyblyg i gynnig gwasanaeth sy'n cyd-fynd ag anghenion ac ymrwymiadau eich teulu, fel y gallwn fod yno ar adegau sy'n ddefnyddiol i chi.
Rydyn ni'n ceisio gweithio gyda phob aelod o'ch teulu am o leiaf tri diwrnod, hyd at uchafswm o chwe wythnos. Byddwn yn eich helpu i osod a chyflawni nodau realistig a synhwyrol a fydd yn eich galluogi i wneud newidiadau go iawn a chadarnhaol yn eich bywyd.
Byddwn yn adrodd yn ôl i Weithiwr Cymdeithasol y plentyn yn rheolaidd, yn rhoi'r diweddaraf iddynt o ran sut mae ein gwaith gyda'n gilydd yn dod ymlaen ac unrhyw newidiadau yr ydych wedi'u gwneud.
Nid yn unig y mae camddefnyddio sylweddau yn effeithio ar y person yr ydych yn ei garu, ond mae hefyd yn effeithio arnoch chi.
Mae'n gallu bod yn anodd iawn gweld rhywun yr ydych yn eich garu yn dioddef gyda phroblem cyffuriau neu alcohol. Beth ddylech chi ei wneud am y gorau? Beth ddylech chi ei ddweud, sut ydych chi'n eu cefnogi ac yn gofalu amdanoch chi eich hun ar yr un pryd? Dyma'r cwestiynau sydd gan bobl neu y maen nhw'n cael trafferth eu hateb - a dyma lle'r ydyn ni'n gallu helpu.
Mae'r Rhaglen CRAFT yn rhaglen therapiwtig wedi'i chynllunio'n arbennig i aelodau'r teulu, partneriaid a ffrindiau. Rydym wedi ymrwymo i helpu teuluoedd a ffrindiau i wneud newidiadau cadarnhaol iddyn nhw eu hunain a'r rhai sy'n annwyl iddynt sy'n cael trafferth gyda'u problemau camddefnyddio sylweddau.
Mae'r rhaglen wedi cael ei gwerthuso'n eang ac mae'r canlyniadau'n dangos y gall helpu aelodau o'r teulu i wella eu bywydau eu hunain a helpu'r rhai sy'n annwyl iddynt i leihau, neu hyd yn oed roi'r gorau i gamddefnyddio sylweddau drwy eu helpu i fanteisio ar wasanaeth cymorth priodol.
Mae teuluoedd sydd wedi manteisio ar CRAFT wedi nodi'r canlynol amdani:
Perthynas hapusach gyda'r sawl y maen nhw'n ei garu
Y teulu'n cydfyw yn well
Llai o wrthdaro, dicter neu iselder
Dealltwriaeth well o'i gilydd
Gallwch gael rhagor o wybodaeth drwy lawrlwytho'r Daflen CRAFT
Os ydych chi'n meddwl y gallech elwa o'r rhaglen hon ac eisiau trefnu lle neu gael rhagor o wybodaeth cysylltwch a ni'n uniongyrchol ar:
Ffôn: 029 2087 3567
Gallech gael rhagor o wybodaeth am waith Tîm Integredig Cymorth i Deuluoedd Caerdydd a'r Fro drwy lawrlwytho ein taflenni:
TICD - Taflen i Deuluoedd (80kb Pdf)
TICD - Taflen i Weithwyr Proffesiynol (145kb Pdf)
Gallech hefyd gael rhagor o gyngor a chymorth drwy gysylltu ag unrhyw un o'n sefydliadau partner:
Bwrdd Iechyd Caerdydd a'r Fro
Tîm Integredig Cymorth i Deuluoedd Cyngor Casnewydd
Os hoffech siarad a'r tîm neu gael rhagor o wybodaeth am y cymorth a gynigiwn cysylltwch a ni drwy unrhyw un o'r ffyrdd canlynol:
Ffôn: 029 2087 3450
Tîm Integredig Cymorth i Deuluoedd Caerdydd a'r Fro
Depo Alps, Quarry Road, Gwenfo, CF5 6AA | Ffôn: 029 2087 3450 | E-bost: ifst@caerdydd.gov.uk